Πρωτοβουλία του Βασιλείου της Ισπανίας σχετικά με τη δημιουργία δικτύου σημείων επαφής των εθνικών αρχών των αρμόδιων για θέματα ιδιωτικής ασφάλειας

(2002/C 42/09)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 29, το άρθρο 30 παράγραφος 1 στοιχείο α) και το άρθρο 34 παράγραφος 2 στοιχείο γ),

τη πρωτοβουλία του Βασιλείου της Ισπανίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Τα σεμινάρια των εμπειρογνωμόνων για θέματα ιδιωτικής ασφάλειας που διεξήχθησαν στη Μαδρίτη από 13 έως 17 Νοεμβρίου 2000, και στις Βρυξέλλες στις 6 και 7 Σεπτεμβρίου 2001, υπέβαλαν τα συμπεράσματά τους.

(2) Είναι ανάγκη να καθιερωθούν κοινές απαιτήσεις στα κράτη μέλη όσον αφορά την έγκριση και τον έλεγχο της παροχής υπηρεσιών ιδιωτικής ασφάλειας από φυσικά και νομικά πρόσωπα που δραστηριοποιούνται στο έδαφος της Ευρωπαϊκής Ένωσης.

(3) Θα πρέπει να διευκολυνθεί η συνεργασία και ο συντονισμός μεταξύ των διαφόρων εθνικών οργανισμών που είναι επιφορτισμένοι με την επίβλεψη και τον έλεγχο της ιδιωτικής ασφάλειας με σκοπό τη βελτίωση όλων των πτυχών της λειτουργίας του τομέα της ιδιωτικής ασφάλειας.

(4) Είναι ανάγκη να ενοποιηθούν οι πτυχές οι οποίες, χωρίς να θίγουν τις υπάρχουσες ιδιαιτερότητες σε κάθε κράτος, θα επιτρέψουν στους συμμετέχοντες στον κλάδο να διευρύνουν τα επιχειρηματικά συμφέροντά τους σε οποιοδήποτε κράτος μέλος,

ΑΠΟΦΑΣΙΖΕΙ:

Άρθρο 1

Δημιουργείται δίκτυο σημείων επαφής των εθνικών αρχών των αρμόδιων για θέματα ιδιωτικής ασφάλειας, εφεξής καλούμενο "το δίκτυο".

Το δίκτυο προεδρεύεται από την εθνική αρχή την αρμόδια για θέματα ιδιωτικής ασφάλειας, του κράτους μέλους που ασκεί την προεδρία του Συμβουλίου.

Το δίκτυο επικουρείται από τη Γραμματεία του Συμβουλίου.

Άρθρο 2

Το δίκτυο αποτελείται από σημεία επαφής που καθορίζονται από κάθε κράτος μέλος, με αρμοδιότητες στην έγκριση, του έλεγχο και την επιβολή κυρώσεων όσον αφορά τις δραστηριότητες ιδιωτικής ασφάλειας.

Οι υποψήφιες για προσχώρηση στην Ευρωπαϊκή Ένωση χώρες μπορούν επίσης να ορίσουν ένα σημείο επαφής.

Άρθρο 3

Το δίκτυο, εκτός από την ώθηση που θα παρέχει στη συνεργασία και σύμπραξη των εθνικών αρχών των αρμόδιων για θέματα ιδιωτικής ασφάλειας, έχει τους ακόλουθους στόχους:

α) τη διευκόλουνση του συντονισμού και της συνεργασίας μεταξύ των διαφόρων εθνικών οργανισμών που είναι αρμόδιοι στον τομέα της ιδιωτικής ασφάλειας·

β) την ανταλλαγή πληροφοριών όσον αφορά τα πρότυπα κανονιστικών ρυθμίσεων για την ιδιωτική ασφάλεια σε κάθε κράτος μέλος και στις υποψήφιες χώρες·

γ) την καθιέρωση των βελτίστων πρακτικών και, μακροπόθεσμα, τη μελέτη της δυνατότητας προσέγγισης των προτύπων και των βέλτιστων πρακτικών.

Άρθρο 4

Για την επίτευξη των προτεινόμενων στόχων, δημιουργείται και ενημερώνεται μονίμως μια ιστοσελίδα στο Διαδίκτυο που θα επιτρέπει:

α) την πρόσβαση σε όλη τη νομοθεσία των κρατών μελών και των υποψηφίων χωρών σχετικά με την ιδιωτική ασφάλεια·

β) μια μόνιμη επαφή μεταξύ των εθνικών αρχών των αρμόδιων για θέματα ιδιωτικής ασφάλειας·

γ) την ανταλλαγή εμπειριών όσον αφορά την αποτελεσματικότητα των συστημάτων ασφάλειας, των συστημάτων συναγερμού, της μεταφοράς και φύλαξης χρημάτων, έργων τέχνης κ.λπ.·

δ) τη γνώση των επιχειρήσεων του τομέα, των χαρακτηριστικών τους, των δραστηριοτήτων τους, του γεωγραφικού πλαισίου δράσης τους και της εκπαίδευσης προσωπικού τους.

Άρθρο 5

1. Οι αρμόδιες για θέματα ιδιωτικής ασφάλειας εθνικές αρχές που είναι ενσωματωμένες στο δίκτυο μπορούν να συνεδριάζουν μία τουλάχιστον φορά το χρόνο και υποβάλλουν έκθεση στο Συμβούλιο σχετικά με τα αποτελέσματα της συνεδρίασης.

2. Το δίκτυο χρηματοδοτείται [...].

Άρθρο 6

Το Συμβούλιο προβαίνει σε αποτίμηση της δραστηριότητας του δικτύου δύο έτη αφότου η παρούσα απόφαση παράγει αποτελέσματα.

Άρθρο 7

Η παρούσα απόφαση παράγει αποτελέσματα από την επόμενη ημέρα της εκδόσεώς από το Συμβούλιο.

...

Για το Συμβούλιο

Ο Πρόεδρος

...